Diari Oficial de la Generalitat Valenciana


Sumari del DOGV 3925, del 25-01-2001 (2001/324)

ACORD de 21 de desembre de 2000, de la Comissió Territorial d'Urbanisme de Castelló, relatiu a la modificació puntual del Pla General de Vila-real, referent al canvi de traçat al carrer d'Ademús.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3925

Data del DOGV
:   25-01-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/324


Data del document
:   21-12-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Vila-real
    * pla d'urbanisme

ACORD de 21 de desembre de 2000, de la Comissió Territorial d'Urbanisme de Castelló, relatiu a la modificació puntual del Pla General de Vila-real, referent al canvi de traçat al carrer d'Ademús. [2001/A324]
  
«Vist l'expedient relatiu a la modificació puntual del Pla General de Vila-real referent a canvi de traçat al carrer Ademús, i de conformitat amb els següents:
  
Antecedents
  
1. El Ple de l'Ajuntament de Vila-real va acordar exposar al públic la modificació per l'Acord de 31 de juliol de 2000, cosa que es va dur a terme per mitjà d'anuncis inserits en el diari Mediterráneo de 16 d'agost de 2000 i en el Diari Oficial de la Generalitat Valenciana de 6 de setembre de 2000. Transcorregut el període d'informació al públic, durant el qual es va presentar una al·legació, el Ple va aprovar provisionalment la modificació en la sessió de 30 d'octubre de 2000, i després d'això es remet per a l'aprovació definitiva el 21 de novembre de 2000.
  
2. El projecte consta de memòria i plans.
  
3. L'objecte de la modificació és dur a terme un xicotet canvi en el traçat del carrer d'Ademús, que serveix de separació entre les unitats d'execució del sòl urbanitzable homologat i detallat d'ús industrial I-23 i I-22, així com entre les I-23 i 8. I es realitza un xicotet gir cap a l'est i un esquivament al tram final del traçat previst s'adequa a la realitat de les parcel·les i s'aconsegueix salvar el mur de formigó que serveix de contenció de terres a les parcel·les integrades en la unitat I-23, que se situa en una cota superior a les unitats I-22 i 8. La superfície del vial es manté.
  
4. No s'han emés informes sectorials.
  
Fonaments de dret
  
1. La tramitació de la modificació ha sigut correcta, de conformitat amb allò que s'ha establit en els articles 38 i següents de la LRAU.
  
2. La documentació està completa, a l'efecte del compliment d'allò que s'ha establit en l'article 27 de la LRAU.
  
3. La modificació que s'examina suposa la introducció d'alteracions en l'ordenació detallada d'uns dels vials municipals.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, i gaudeix, en aquests casos, l'administració d'àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per això, quan es tracte d'aquestes determinacions, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (LRAU) arreplega clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
D'aquesta manera, la resolució autonòmica d'aprovació s'ha de limitar en aquest cas a dur a terme un control de mera legalitat del contingut de la modificació. En el cas que ens ocupa la modificació s'ajusta a criteris de racionalitat i de millora de l'interés públic i no vulnera cap precepte legal, per això no s'ha de posar cap inconvenient a la seua aprovació.
  
4. De conformitat amb allò que s'ha establit en els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda
  
Aprovar definitivament la modificació puntual del Pla General de Vila-real relativa a la variació del traçat del carrer d'Ademús.
  
Contra el present acord, que no posa fi a la via administrativa, es podrà interposar un recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló de la Plana, 21 de desembre de 2000.- El secretari de la Comissió Territorial d'Urbanisme: Fernando Renau Baubell.»
  
València, 12 de gener de 2001.- El secretari general: Gaspar Peral Ribelles.